אריאל (סדרת טלוויזיה)

**אריאל** (באנגלית: **Disney Jr.'s Ariel**) היא סדרת טלוויזיה אמריקאית בהנפשה ממוחשבת, מסוגת פנטזיה והרפתקאות לגיל הרך, אשר משמשת כדמיון מחדש לזיכיון "בת הים הקטנה" שבבעלות חברת וולט דיסני. הסדרה שודרה ברחבי העולם בערוץ דיסני ג'וניור ובשירות הסטרימינג דיסני+. הסדרה החלה את שידוריה במקור ב-27 ביוני 2024 ובישראל יום למחרת, ב-28 ביוני. לסדרה צפויים להיות 120 פרקים שיתפרסו על כמה עונות. ביוני 2025, הסדרה חודשה לעונה שנייה, ששודרה לראשונה ב-10 בנובמבר 2025 ובישראל ב-4 בינואר 2026.

בישראל העונה הראשונה זמינה בשירות הסטרימינג "דיסני+".

## תקציר העלילה
הסדרה מתרחשת באטלנטיקה, ממלכה תת-ימית בהשראת הקריביים בה מתגוררת בת הים אריאל. בכל פרק אריאל יוצאת להרפתקאות מלאות כיף ואקשן יחד עם חבריה, כשהיא מונעת מסקרנות לגבי העולם הסובב אותה. בהרפתקאות היא מוצאת אוצרות אדמה שהיא אוספת ושומרת, ולפעמים הם עוזרים לה לפתרון בעיות. בעונה השנייה אריאל וחבריה יוצאים להרפתקאות בעולם מקביל או נסתר בשם "עולם הקריסטל".

## דמויות
* **[[אריאל (דמות דיסני)|אריאל]]** – בת ים שהזנב שלה מחליף צבעים בהתאם לרגשותיה. אוהבת לצאת להרפתקאות מלאות כיף ואקשן יחד עם חבריה הטובים. בעונה השנייה כשהיא בעולם הקריסטל, זנבה נהיה דמוי קריסטל.
* **פלאונדר** – חברה הדג של אריאל.
* **סבסטיאן** – המלחין המלכותי ואחד מחבריה של אריאל.
* **המלך טריטון** – מלך אטלנטיקה. אביה של אריאל ואחיה של אורסולה.
* **[[אורסולה (דמות דיסני)|אורסולה]]** – אחותו של המלך טריטון. דודתה האהובה של אריאל שנוטה לעשות צרות בממלכה.
* **לוסיה** – אחת מחברותיה של אריאל. קוסמת חובבת ומעריצה של אורסולה. 
* **פרני** – אחד מחבריה של אריאל. חובב בעלי חיים ובעל ידע גדול עליהם. 
* **אלנה** – אחותה התאומה של איאנה ואחותה הגדולה של אריאל.
* **איאנה** – אחותה התאומה של אלנה ואחותה הגדולה של אריאל.
* **גאות ושפל** - זוג צלופחי המחמד של אורסולה. יכולים לשנות את צבעם. 
* **שנטל** - דודה נוספת של אריאל. מאלפת חיות במקצועה ובעלת פינת חי.
* **גיגלס** - דודניתה הצעירה של אריאל. 
* **זולא** - סבתה של אריאל. אימם של אורסולה, שנטל וטריטון. השליטה הקודמת של אטלנטיקה.
* **דמי** - דג שלומד להיות חברם של אריאל וחבריה.
* **אקיקו** - בת ים שחיה בעולם הקריסטל. כמו אריאל, גם היא אוהבת לאסוף חפצים של בני אדם. 
* **אקסיל** - אקסולוטל המחמד של אקיקו.

## מדבבים
הדיבוב העברי בוים על ידי ענת ניב והופק על ידי ענבר שטגר עזרא באולפני דאבי דאב.

## שידור

## פרקים
### אריאל: סיפורי בת הים

### עונה 1

### עונה 2

## הפקה
"בת הים הקטנה" הוא סרט קולנוע מונפש של אולפני ההנפשה של וולט דיסני, אשר מבוסס על מעשייה בעלת אותו שם מאת הנס כריסטיאן אנדרסן. מאז יציאתו לאקרנים של הסרט בשנת 1989 הוא זכה להצלחה רבה, לכן הוא הוביל ליצירת זיכיון בעל אותו שם שכולל סרטי המשך, "בת הים הקטנה 2: השיבה לים" ו"בת הים הקטנה 3: סיפורה של אריאל", וסדרת טלוויזיה, "בת הים הקטנה". בשנת 2023 יצא עיבוד לייב אקשן לסרט הבכורה של הזיכיון, אשר נקרא "בת הים הקטנה". בסרט גילמה האלי ביילי את אריאל, הדמות הראשית בזיכיון, כאשר בשונה מהמראה שלה בהפקות ההנפשה בעיבוד זה היא הייתה אפרו-אמריקאית.

חברת וולט דיסני "חיפשה לעשות משהו חדש עם אריאל", והוחלט להפיק את סדרה זו, בה, ללא קשר להפקות הקודמות, הוחלט שאריאל תהיה אפרו-אמריקאית, לצד שינוי שיעברו דמויות נוספות מהזיכיון. ליני סאות'רלנד, המפיקה בפועל של הסדרה, ציינה שמקרה גם בסדרה זו ובעיבוד הלייב אקשן אריאל אפרו-אמריקאית. היא מספרת "זה היה מקרה פשוט של שתי קבוצות של מוחות גדולים שחשבו כאחד". שינוי בולט נוסף בסדרה זו משאר הזיכיון בנוסף למראה החדש של חלק מהדמויות, הוא שדמותו של אורסולה, שהייתה האנטגוניסט הראשי בסרט הבכורה, הפכה ל"דודתה האהובה של אריאל". השינוי נעשה על מנת להתאים אותה לגיל קהל היעד הנמוך של הסדרה.

ב-13 ביוני 2023 הוכרזה הסדרה לראשונה בפסטיבל סרטי האנימציה הבין-לאומי אנסי, כאשר פורסם שהיא תחל את שידוריה בשנת 2024 בערוץ דיסני ג'וניור. עוד באותה הכרזה נודע שחברת ההפקה של הסדרה היא Disney Television Animation, וכשהנפשתה הממוחשבת מונפשת ב-Wild Canary Animation. סאות'רלנד שיתפה שהסדרה קיבלה השראה מהתרבות של הקריביים, ביניהם המזונות, הצמחייה, המוזיקה ופריטי הלבוש. כמו כן היא סיפרה שבכל פרק יש לפחות שיר אחד ואלמנטים מוזיקליים שונים. היא מגדירה את הסדרה כ"חקירה של ביטוי עצמי".

במהלך אירוע המכונה "Disney Junior & Friends Playdate" שהתרחש באוגוסט 2023 בפארק ההרפתקה הקליפורנית של דיסני, הוכרז שהמדבבים המקוריים של הסדרה יהיו מיקל-מישל האריס בתור אריאל, טיי דיגס בתור המלך טריטון, אמבר ריילי בתור אורסולה וגרייסן ניוטון בתור פלאונדר. עוד נודע שידבבו בהתאמה אליזבת קארו וקרוז פלטו את לוסיה ופרני, דמויות חדשות בזיכיון שישמשו כחבריה של אריאל בשביל שהיא לא תהיה בהרפתקאות שלה לבד. בהמשך פורסם שידבבו בסדרה גם ג'סיקה מיקילה ודנה הית' בתור האחיות התאומות של אריאל, אלנה ואיאנה, וקווין מייקל ריצ'רדסון בתור סבסטיאן, אשר דיבב אותו בעבר בסדרת המשחקים "Kingdom Hearts".

ב-29 במרץ 2024, במהלך יום בת הים הבין-לאומי, פורסם טיזר הסדרה ונאמר שהיא תחל את שידוריה בקיץ. במאי 2024 הוכרז שהסדרה תחל את שידוריה ב-27 ביוני 2024, כאשר בצמוד לתאריכי השידור פרקיה עלו לשירות הסטרימינג דיסני+. מספר שבועות לפני תחילת שידור הסדרה הופצו סרטונים קצרים שמתמקדים בחייה של אריאל באטלנטיקה תחת השם "**אריאל: סיפורי בת הים**" (באנגלית: "**Ariel: Mermaid Tales**").

## מוזיקה
ב-28 ביוני 2024 הופץ על ידי וולט דיסני רקורדס פסקול העונה הראשונה של הסדרה שכולל עשרה שירים חדשים ומקוריים.

## מוצרים נלווים
בהשראת הסדרה יוצרו מספר מוצרים נלווים במיתוגה, ביניהם ערכות לגו ובובת משחק אינטראקטיבית מקבוצת Just Play Products.

## קישורים חיצוניים
* 

* 

## הערות שוליים

קטגוריה:בת הים הקטנה של דיסני
קטגוריה:סדרות טלוויזיה על בנות ים
קטגוריה:סדרות הנפשה ממוחשבת
קטגוריה:סדרות פנטזיה אמריקאיות
קטגוריה:סדרות טלוויזיה אמריקאיות לילדים
קטגוריה:דיסני ג'וניור: סדרות
קטגוריה:סדרות טלוויזיה אמריקאיות שעלו לשידור בשנת 2024